દિલ્હીના મુખ્યમંત્રી અરવિંદ કેજરીવાલ સાથે મુલાકાત કર્યા બાદ અભિનેતા કમલ હસને સ્પષ્ટ કર્યું હતું કે, તેઓ રાજકારણમાં પ્રવેશ કરશે. કમલ હસનની ઇચ્છા તમિલનાડુના મુખ્યમંત્રી બનવાની છે. તેમણે આ અંગે વાત કરતા જણાવ્યું હતું કે, રાજકારણમાં પ્રવેશ કરવો એ કોઇ રાજાનો મુગટ પહેરવા સમાન છે. હું માત્ર રાજકારણમાં પ્રવેશ નથી કરી રહ્યો, પરંતુ ટૂંક સમયમાં જ લોકોના આશીર્વાદથી તમિલનાડુનો મુખ્યમંત્રી પણ બનવા માંગુ છું. કમલ હસને સ્પષ્ટ કર્યું હતું કે, તેઓ પોતાની પાર્ટી લોન્ચ કરશે; પરંતુ ક્યારે અને કેવી રીતે એ હજુ નક્કી નથી. તેમણે વાયદો કર્યો હતો કે, તેમની પાર્ટી અંગેનું વધુ સ્પષ્ટ ચિત્ર આગલા 100 દિવસની અંદર લોકો સમક્ષ રજૂ થશે.